Document ID: 32012R0436
Publication Date: 2012-05-23

Title and Content:
KOMISIJAS ĪSTENOŠANAS REGULA (ES) Nr. 436/2012
(2012. gada 23. maijs),
ar ko attiecībā uz vielu azametifoss groza pielikumu Regulai (ES) Nr. 37/2010 par farmakoloģiski aktīvajām vielām un to klasifikāciju pēc to atlieku maksimāli pieļaujamā satura
(Dokuments attiecas uz EEZ)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Eiropas Parlamenta un Padomes 2009. gada 6. maija Regulu (EK) Nr. 470/2009, ar ko nosaka Kopienas procedūras farmakoloģiski aktīvo vielu atlieku pieļaujamo daudzumu noteikšanai dzīvnieku izcelsmes pārtikas produktos, ar ko atceļ Padomes Regulu (EEK) Nr. 2377/90 un groza Eiropas Parlamenta un Padomes Direktīvu 2001/82/EK un Eiropas Parlamenta un Padomes Regulu (EK) Nr. 726/2004 (1), un jo īpaši tās 14. pantu saistībā ar 17. pantu,
ņemot vērā Eiropas Zāļu aģentūras atzinumu, ko sagatavojusi Veterināro zāļu komiteja,
tā kā:
(1)
Farmakoloģiski aktīvo vielu, kas Savienībā paredzētas izmantošanai veterinārās zālēs produktīvajiem dzīvniekiem vai biocīdos produktos, kurus izmanto lopkopībā, atlieku maksimāli pieļaujamais saturs (turpmāk “MRL”) būtu jānosaka saskaņā ar Regulu (EK) Nr. 470/2009.
(2)
Farmakoloģiski aktīvās vielas un to klasifikācija pēc to MRL dzīvnieku izcelsmes produktos ir noteikta pielikumā Komisijas 2009. gada 22. decembra Regulai (ES) Nr. 37/2010 par farmakoloģiski aktīvajām vielām un to klasifikāciju pēc to atlieku maksimāli pieļaujamā satura (2).
(3)
Šobrīd azametifoss ir iekļauts Regulas (ES) Nr. 37/2010 pielikuma 1. tabulā kā atļauta viela lašu (salmonidae) dzimtas zivju sugās.
(4)
Eiropas Zāļu aģentūrai ir iesniegts pieteikums, lai paplašinātu spēkā esošo ierakstu par azametifosu, ko piemēro zivju sugām.
(5)
Veterināro zāļu komiteja ir ieteikusi paplašināt minēto ierakstu un atzinusi, ka nav vajadzīgs noteikt azametifosa MRL zivju sugās.
(6)
Tāpēc būtu attiecīgi jāgroza ieraksts par azametifosu Regulas (ES) Nr. 37/2010 pielikuma 1. tabulā.
(7)
Šajā regulā paredzētie pasākumi ir saskaņā ar Veterināro zāļu pastāvīgās komitejas atzinumu,
IR PIEŅĒMUSI ŠO REGULU.
1. pants
Regulas (ES) Nr. 37/2010 pielikumu groza atbilstīgi šīs regulas pielikumam.
2. pants
Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2012. gada 23. maijā

Classification:
Level 1 Categories: 100149
100147
100157
100156
Level 2 Categories: 100257
100252
100254
100215
100196
Level 3 Categories: 13
2735
1415
3544
2737
All Categories: 2435
2735
2737
5451
5734